Lill-knisja ta' Efesu "Lill-anġlu tal-knisja li hemm f'Efesu iktiblu hekk: 'Dan jgħidlek Dak li għandu s-seba' kwiekeb f'idu l-leminija: Dak li jimxi fost is-seba' kandelabri tad-deheb: Jiena naf l-opri tiegħek, u l-keded li tieħu, u s-sabar tiegħek, naf li int lill-ħżiena ma tiflaħx għalihom, u li ġa stħarriġt lil dawk li jriduha ta' appostli bla ma huma, u sibthom qarrieqa. Naf li stabart u ġarrabt ħafna minħabba f'ismi, u għadek ma għejejtx. Imma kontra tiegħek għandi li inti ħallejt dik l-imħabba li kont urejt fil-bidu . Mela issa ġib quddiem għajnejk fiex waqajt, indem, u erġa' aqbad l-opri tiegħek tal-bidu. Għax inkella niġik u nneħħilek il-kandelabru tiegħek minn postu, jekk ma tindimx. Iżda favur tiegħek għandek li inti tobgħod l-opri tad-dixxipli ta' Nikola , bħalma nobgħodhom jiena wkoll. Min għandu widnejn, ħa jisma' xi jgħid l-Ispirtu lill-knejjes. Lir-rebbieħ nagħtih jiekol mis-siġra tal-Ħajja li hemm fil-Ġenna ta' Alla .' Lill-Knisja ta' Żmirna "U lill-anġlu tal-knisja li hemm fi Żmirna iktiblu hekk: 'Dan jgħidlek Dak li hu l-Ewwel u l-Aħħar, li kien mejjet u raġa' ħaj: Jiena naf it-taħbit u l-faqar tiegħek, għad li inti għani; u naf kemm jinfamawk dawk li jgħidu li huma Lhud mingħajr ma huma, meta huma sinagoga tax-Xitan. Tibżax minn dak li se jkollok issofri; ara, id-Demonju se jixħet 'il xi wħud minnkom fil-ħabs biex iġarrabkom, u intom tgħaddu minn għaxart ijiem ta' taħbit . Ibqa' fidil sal-mewt, u jien nagħtik il-kuruna tal-ħajja . Min għandu widnejn, ħa jisma' x'jgħid l-Ispirtu lill-knejjes. Lir-rebbieħ ebda ħsara ma hi se tagħmillu t-tieni mewt.' Lill-knisja ta' Pergamu "U lill-anġlu tal-knisja li hemm f'Pergamu iktiblu hekk: 'Dan jgħidlek Dak li għandu x-xabla misnuna miż-żewġ naħat: Jiena naf fejn int qiegħed; qiegħed fejn hemm it-tron tax-Xitan. Imma għadek iżżomm sħiħ ma' ismi u ma ċħadtx il-fidi tiegħek fija, anqas f'dawk il-jiem li fihom Antipa, ix-xhud fidil tiegħi, qatluh hemm fostkom, fejn joqgħod ix-Xitan. 'Madankollu għandi xi ftit ħwejjeġ kontra tiegħek, jiġifieri li hemmhekk inti għandek xi wħud li qegħdin iżommu mat-tagħlim ta' Balgħam , dak li kien għallem lil Balak kif jiskandalizza lil ulied Iżrael billi jieklu ikel issagrifikat lill-idoli u jaqgħu fiż-żina . Barra minn dan, għandek ukoll min qiegħed iżomm it-tagħlim tad-dixxipli ta' Nikola . Isa, indem; inkella niġi bla telf ta' żmien, u naħbat għalihom bix-xabla ta' fommi. 'Min għandu widnejn, ħa jisma' x'jgħid l-Ispirtu lill-knejjes. Lir-rebbieħ nagħtih mill-manna l-moħbija , u nagħtih ukoll ċagħka bajda, b'isem ġdid minqux fuqha li ħadd ma jkun jafu ħlief min jirċeviha.' Lill-knisja ta' Tjatira "U lill-anġlu tal-knisja li hemm f'Tjatira iktiblu hekk: 'Dan jgħidlek l-Iben ta' Alla, dak li għandu għajnejh bħal ġamra nar u saqajh qishom metall ileqq: Jiena naf l-opri tiegħek, l-imħabba u l-fidi tiegħek, is-servizz u s-sabar tiegħek, naf kemm l-opri tiegħek tal-aħħar huma aħjar minn dawk tal-bidu. Iżda kontra tiegħek għandi li int lil Ġeżabel , il-mara li tridha ta' profetissa, qiegħed tħalliha tgħallem u tqarraq bil-qaddejja tiegħi billi tħajjarhom jaqgħu fiż-żina u jieklu ikel issagrifikat lill-idoli. Jien tajtha żmien biex tindem, iżda ma riditx terġa' lura miż-żina tagħha. Ara, lilha se nixħetha marida ġo sodda, u 'l dawk li waqgħu fiż-żina magħha nibgħat fuqhom taħbit kbir jekk ma jerġgħux lura mill-għemejjel tagħha. U lil uliedha noqtolhomlha, ħalli jkunu jafu l-knejjes kollha li jiena hu dak li jifli l-ġewwieni u l-qalb u li jagħti lil kull wieħed minnkom skont ma ħaqqu għall-opri tiegħu. U lilkom l-oħrajn li tinsabu f'Tjatira, intom li ma qgħadtux għal dan it-tagħlim u li ma ridtux tafu bit-tagħlim moħbi fil-fond tax-Xitan, kif isejħulhom huma, lilkom ngħidilkom li fuqkom m'iniex se nixħet piż ieħor. Biss, stabru b'dak li ġa għandkom, sa ma niġi jien. Imbagħad lir-rebbieħ, lil dak li jħares sal-aħħar l-opri tiegħi, nagħtih setgħa fuq il-ġnus, biex imexxihom b'xettru tal-ħadid bħal min ifarrak il-bwieqi tal-fuħħar, l-istess kif jien ukoll ħadt is-setgħa mingħand Missieri; u nagħtih ukoll il-Kewkba ta' filgħodu . 'Min għandu widnejn, ħa jisma' x'jgħid l-Ispirtu lill-knejjes.'